
A fordítástudomány interdiszciplináris megközelítésben: gazdasági szövegek fordítása közgazdászként

Kulcsszavak: szakfordítás; gazdaság; infláció; terminológia; reáliák
Pályamunkám során egy saját készítésű fordításom elemzésére vállalkoztam, három fő témakörre helyezve a hangsúlyt: lexikai és grammatikai átváltási műveletek, intézménynevek és egyéb reáliák, valamint terminológia. Az elemzés alapját Stefano Feltri Inflazione. Cos'è, da dove viene e come ne usciremo című műve adta, amelynek utolsó fejezetét fordítottam le előzőlegesen olasz nyelvről magyar nyelvre. A fordítandó szöveg kiválasztásában számos tényező szerepet játszott. Mindenképpen gazdasági témájú szöveget kerestem, hogy pályamunkámban ötvözhessem a korábbi közgazdaságtani tanulmányaimat a fordítástudomány területén szerzett ismereteimmel. A konkrét mű mellett a szerző szakmai hitelessége, elismertsége, valamint a tárgyalt téma aktualitása és időtállósága szólt. A fejezet kiválasztásában a téma érdekessége és közérthetősége játszott döntő szerepet.
Az átváltási műveletek vizsgálatával a két nyelv közötti általános közvetítési folyamatot kívánom szemléltetni. A választott szöveg műfaji sajátosságai miatt a fordítási folyamat során elsősorban lexikai betoldásokat alkalmaztam, de több esetben használtam teljes átalakítást is. Az intézménynevek és egyéb reáliák című fejezetben a fordíthatatlanság kérdéskörére összpontosítottam, különös figyelmet fordítva az olasz és magyar gazdasági, jogi, valamint politikai kultúra eltérő sajátosságaira. A terminológiai kérdések tisztázására szolgáló fejezet bemutatja a szövegben megjelenő specifikus szakmai szókincs.
Munkám során igyekeztem rámutatni az interdiszciplinaritás jelentőségére a fordítástudományban, valamint arra, hogy a gazdasági szakszövegek fordítása milyen összetett feladat, még akkor is, ha a fordító jelentős szakmai háttérismeretekkel rendelkezik.



